
Re: Generáció – Így él és dolgozik az Y generáció

Kulcsszavak: munka; Y generáció; értelmes munka; feltétel nélküli alapjövedelem; automatizáció
Napjainkban a munkahelyi generációs kutatásokban kitüntetett figyelmet kapnak az Y generációs munkavállalók. Ennek oka egyrészt, hogy ők az egyik fiatal nemzedék a munkahelyen, másrészt soha nem véltek akkora különbséget felfedezni, mint az Y és a náluk idősebb munkavállalók között (Csutorás, 2021). A kirívó különbözőségek mellett nehéz észrevenni, hogy az Y generáció még rendelkezik olyan tulajdonságokkal, értékekkel, mint idősebb munkatársaik. Munkavégzésükre még jellemző a lineáris gondolkodás – olyan világban kezdtek el tanulni, ami még megkívánta az egymás utáni gondolkodást. A változás azonban az ő időjükben történt, ők tudtak a leggyorsabban alkalmazkodni, ami sokakból ellenérzéseket váltott ki (Steigervald, 2020).

A dolgozatban három témát kapcsolok össze: a munka jelentését, a munkavégzési módokat és ezek változásait; az Y generáció munkavégzési sajátosságait, munkával kapcsolatos attitűdjeit; végül a munkavégzés és a foglalkoztatás kihívásait a rohamos tempóban fejlődő automatizáció-robotizáció-digitalizáció fényében. Célszerűnek tartom mindezt egyéni szinten vizsgálni, figyelembe véve az egyén közösségének, környezetének hatásait a saját értelmezéseire nézve.

A kutatás empirikus adatait a fiatalokkal végzett egyéni, félig strukturált interjúk és az általuk kitöltött személyi adatlap által szolgáltatott információk képezik. Az első kérdésem: az őket körülvevő környezet miként befolyásolta, hogy milyen jelentést hordoz számukra a munka és hogyan határozzák meg az értelmes munka fogalmát. A második kérdés: a gazdasági, megélhetést biztosító jellegén kívül, milyen más szerepet tulajdonítanak a munkának – dolgoznának akkor is, ha olyan mennyiségű pénzhez jutnának, amely munka nélkül is biztosítja megélhetésüket? Az utolsó kérdésem: melyek lehetnek a jövő szakmái, kik lesznek a jövő alkalmazottai – milyen hatással lehet a foglalkoztatásra az automatizáció, robotizáció és a digitalizáció?

A következtetések szerint, a korai szocializációs közegekben szerzett tapasztalatok meghatározzák, hogy mit jelent az egyén számára a munka – a család és a tanárok szerepe vált hangsúlyossá annak tekintetében, hogy milyen elvek szerint szervezik meg munkájukat és a közösségben való részvételüket. Utóbbinak jelentősége van annak okán is, hogy eleve adott anyagi javak mellett is köteleségüknek éreznék, hogy a közösség javára cselekedjenek. A tanulmány egyik fontos állítása: a munkavégzés morális jellege nem tűnik el teljesen a modern munkaerőpiac szabályai ellenére sem.



